KOMMISSIONENS AFGØRELSE af 5. december 1996 om afslutning af proceduren i henhold til Rådets forordning (EF) nr. 3286/94 om handelshindringer vedrørende Tyrkiets indførelse af en afgift benævnt »Mass Housing Fund Levy« i tillæg til en forhøjet told på importen af polyesterfibre med oprindelse i Det Europæiske Fællesskab (96/714/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3286/94 af 22. december 1994 om fastsættelse af fællesskabsprocedurer på området for den fælles handelspolitik med henblik på at sikre udøvelsen af Fællesskabets rettigheder i henhold til internationale handelsregler, navnlig regler fastlagt i Verdenshandelsorganisationens regi (1), senest ændret ved forordning (EF) nr. 365/95 (2), særlig artikel 11 og 14,

efter konsultationer i Det Rådgivende Udvalg, og

ud fra følgende betragtninger:

Den 1. juli 1993 modtog Kommissionen en klage i henhold til forordning (EØF) nr. 2641/84 af 17. september 1984 om styrkelse af den fælles handelspolitik, særlig med hensyn til beskyttelse mod uretmæssig handelspraksis (3), senest ændret ved forordning (EF) nr. 522/94 (4); klagen blev indgivet af International Rayon and Synthetic Fibres Committee, der repræsenterede næsten hele produktionen i Fællesskabet af polyesterfibre.

Det anførtes i klagen, at Tyrkiet ved misligholdelse af sine multilaterale og bilaterale forpligtelser over for Det Europæiske Fællesskab havde indført en betydelig afgift benævnt »Mass Housing Fund Levy« i tillæg til told, som i sig selv var blevet forhøjet på importen af polyesterfibre med oprindelse i Fællesskabet. Det blev endvidere gjort gældende, at en sådan forhøjet beskatning påførte den pågældende erhvervsgren i Fællesskabet skade, hvilket navnlig fremgik af en nedgang i Fællesskabets eksport af polyesterfibre til Tyrkiet.

Klagen indeholdt tilstrækkelige beviser for, at der som omhandlet i artikel 6, stk. 1, i forordning (EØF) nr. 2641/84 var tale om uretmæssig handelspraksis, som kunne tilskrives Tyrkiet, og om en deraf følgende skade, og Kommissionen offentliggjorde derfor en meddelelse i De Europæiske Fællesskabers Tidende (5) som indledning af en undersøgelsesprocedure over for Tyrkiet vedrørende uretmæssig handelspraksis, der består i Tyrkiets indførelse af en afgift benævnt »Mass Housing Fund Levy« i tillæg til en forhøjet told på importen af polyesterfibre med oprindelse i Det Europæiske Fællesskab.

Efter indledningen af proceduren gennemførte Kommissionen en faktisk og retlig undersøgelse og forelagde den 8. marts 1994 sin undersøgelsesrapport for Det Rådgivende Udvalg, der er nedsat i henhold til forordning (EØF) nr. 2641/84.

Det fremgik heraf, at den pågældende »Mass Housing Fund Levy« på 16 % var en importafgift med samme virkning som told og var indført efter ikrafttrædelsen af tillægsprotokollen til aftalen om oprettelse af en associering mellem Det Europæiske Økonomiske Fællesskab og Tyrkiet. Den nye afgift indebar følgelig en overtrædelse af artikel 7 i tillægsprotokollen, hvori det fastsættes, at »parterne fra tidspunktet for denne protokols ikrafttræden afholder sig fra i deres indbyrdes samhandel at indføre nye toldsatser på import eller eksport eller afgifter med tilsvarende virkning og fra at forhøje allerede gældende satser«. Ovennævnte »Mass Housing Fund Levy« var derfor uretmæssig.

Det påvistes endvidere, at den told på 9 %, der indførtes den 1. januar 1993, var uretmæssig, ifølge artikel 8 og 10 i ovennævnte tillægsprotokol, eftersom alle sådanne toldsatser gradvis skulle nedsættes af Tyrkiet og være fuldt afviklede pr. 1. januar 1995.

Kommissionen holdt konsultationer med de tyrkiske myndigheder, som forpligtede sig til at ophæve både nævnte »Mass Housing Fund Levy« og tolden på Fællesskabets eksport af polyesterfibre. Den første frist, som de tyrkiske myndigheder anførte, var udgangen af 1994. Tidspunktet blev derefter udskudt til udgangen af 1995. Den afviklingsperiode, som de tyrkiske myndigheder bebudede, var inddelt i tre etaper, nemlig to etaper af hver 20 % og den sidste etape på 60 %.

Den første nedsættelse på 20 % gennemførtes ved den tyrkiske beslutning nr. 95/6713, som blev offentliggjort i Republikken Tyrkiets officielle tidende af 15. april 1995; den anden nedsættelse gennemførtes ved beslutning nr. 95/6998 offentliggjort i Republikken Tyrkiets officielle tidende af 9. juli 1995. Den fuldstændige ophævelse af de resterende afgifter gennemførtes ved indførelsen af den nye importordning med virkning fra den 1. januar 1996 (beslutning nr. 95/7606 af 20. december 1995, offentliggjort i Republikken Tyrkiets officielle tidende af 31. december 1995).

I henhold til denne nye ordning undtages polyesterfibre med oprindelse i EU fra told og/eller afgifter med tilsvarende virkning. Klageren bekræftede, at al told og afgifter med tilsvarende virkning i praksis var ophævet.

Under disse omstændigheder finder Kommissionen, at proceduren nu bør afsluttes.

Pr. 1. januar 1995 er forordning (EF) nr. 3286/94, hvorved forordning (EØF) nr. 2641/84 ophævedes, gældende for nærværende procedure.

I henhold til artikel 11, stk. 1, i forordning (EF) nr. 3286/94 skal afgørelsen om afslutning af en procedure træffes i overensstemmelse med artikel 14 i samme forordning. Ifølge sidstnævnte træffer Kommissionen en afgørelse, som den meddeler medlemsstaterne, og som finder anvendelse efter udløbet af en frist på ti dage, hvis ingen medlemsstat har rettet henvendelse til Rådet inden for denne frist -

TRUFFET FØLGENDE AFGØRELSE:

Artikel 1

Proceduren vedrørende uretmæssig handelspraksis, der består i Tyrkiets indførelse af en afgift benævnt »Mass Housing Fund Levy« i tillæg til en forhøjet told på importen af polyesterfibre med oprindelse i Det Europæiske Fællesskab, afsluttes.

Artikel 2

Denne afgørelse finder anvendelse fra dagen for offentliggørelsen i De Europæiske Fællesskabers Tidende.

Udfærdiget i Bruxelles, den 5. december 1996.

På Kommissionens vegne

Leon BRITTAN

Næstformand

(1) EFT nr. L 349 af 31. 12. 1994, s. 71.

(2) EFT nr. L 41 af 23. 2. 1995, s. 3.

(3) EFT nr. L 252 af 20. 9. 1984, s. 1.

(4) EFT nr. L 66 af 10. 3. 1994, s. 10.

(5) EFT nr. C 235 af 31. 8. 1993, s. 4.